**José Luís López Panizo**, nado en Sestao o 12 de xaneiro de 1922 e finado en Portugalete o 14 de febreiro de 1990, foi un futbolista vasco que xogou durante 16 tempadas no Athletic Club, disputando 413 partidos oficiais e anotando 178 goles. Foi internacional coa selección española, coa que disputou o Mundial de 1950 no Brasil.

Traxectoria
-----------

Naceu no barrio de Simondrogas de Sestao, sendo o quinto fillo do matrimonio formado por Jesús López e Tomasa Panizo. Comezou a xogar ao fútbol no seu barrio, sen chegar a militar en ningún equipo federado ata que foi fichado polo Athletic Club en 1938. Debutou co primeiro equipo o 14 de maio de 1939, con 17 anos, nun partido do Torneo Nacional contra o Alavés.

O seu debut na Primeira División produciuse na xornada inaugural da tempada 1939/40, primeira tempada oficial despois da guerra civil. Panizo fíxose co oco que deixara José Iraragorri, naquel momento en México. Foi membro do equipo do Athletic que gañou a liga e a Copa na campaña 1942/43, e a Copa tres anos consecutivos entre 1943 e 1945. 

A súa mellor campaña como goleador na liga foi a 1947/48, na que anotou 19 goles, quedando só dous por debaixo do máximo goleador do campionato, o galego Pahiño. O 4 de maio de 1947 fixo historia ao marcarlle seis goles ao Levante nos oitavos de final da Copa do Xeneralísimo (6-2). Con todo, dita marca goleadora foi superada só dúas semanas despois polo seu compañeiro de equipo Gaínza, que anotou oito goles na goleada por 12-1 sobre o Celta de Vigo nos cuartos de final.

Militou 16 tempadas no Athletic, xogando 413 partidos oficiais, 325 deles na Primeira División, e marcando 178 goles, 136 deles na liga. Foi un do cinco integrantes da segunda dianteira histórica do Athletic xunto a Iriondo, Venancio, Zarra e Gaínza. Rematou a súa carreira deportiva nas filas da SD Indautxu na Segunda División, na tempada 1955-56, onde coincidiu co seu irmán Panizo II e con Telmo Zarra.

Faleceu o 14 de febreiro de 1990, con 68 anos.

### Selección española

Debutou coa selección o 23 de xuño de 1946 ante Irlanda. En total, xogou 14 partidos, nos que marcou 2 goles, contra Portugal e Irlanda. Foi membro da escuadra española no Mundial do Brasil 1950, onde foi titular en catro do seis partidos da competición, nas vitorias contra Chile e Inglaterra e nas derrotas contra o Brasil e Suecia.

Palmarés
--------

Athletic Club
* **Primeira división (1):** 1942/43.
* **Copa do Xeneralísimo (4):** 1942, 1943, 1944, 1949/50.
* **Copa Eva Duarte (1):** 1950/51.

Notas
-----

1. ↑  Ramos, Jesús (24 de marzo de 2017). "José Luis López Panizo, el científico de los "catedráticos"". *Marca* (en castelán). Consultado o 13 de xaneiro de 2022.
2. ↑  "Athletic - Alavés 1939". *BDFutbol* (en castelán). Consultado o 13 de xaneiro de 2022.
3. ↑  "La estrella de Panizo". *ABC* (en castelán). 16 de febreiro de 1990. p. 78. Consultado o 13 de xaneiro de 2022.
4. ↑  "Los seis goles de Panizo frente al Levante" (en castelán). 14 de outubro de 2020. Consultado o 13 de xaneiro de 2022.
5. ↑  "La delantera que se decía de carrerilla". *El Mundo* (en castelán). 27 de decembro de 2015. Consultado o 13 de xaneiro de 2022.
6. ↑  "La estrella de Panizo.".

Véxase tamén
------------

### Ligazóns externas

* Datos do xogador en BDFutbol *(en castelán)*.
* Datos do xogador Arquivado 13 de xaneiro de 2022 en Wayback Machine. no sitio web oficial da selección española *(en castelán)*.
* Datos do xogador no sitio web oficial do Athletic Club *(en castelán)*.
* Panizo en Miathletic.com *(en castelán)*.

| * v
* c
* e
Selección de España - Mundial de 1950 |
| --- |
| 
* PO Acuña
* PO I. Eizaguirre (c)
* PO Ramallets
* DF Alonso
* DF Antúnez
* DF Asensi
* DF Gonzalvo II
* DF Lesmes
* DF Parra
* DF Silva
* CC Gonzalvo III
* CC Molowny
* CC Nando
* CC Puchades
* DI Basora
* DI César
* DI Gaínza
* DI Hernández
* DI Igoa
* DI Juncosa
* DI Panizo
* DI Zarra
* Adestrador: G. Eizaguirre

 | España |

|  |  |
| --- | --- |
| Control de autoridades | 
* Wd: Q31980
* Auñamendi: 89659
* DBE: jose-luis-lopez-panizo
* BDFutbol: 9911
* EUfootballInfo: 15942
* FIFA: 55875
* NFT: 40928
* Transfermarkt: 248815
* Worldfootball: panizo

 |